Breivik-rapporten: - Skulle ikke forundre meg at de har konkludert
Det er knyttet svært stor spenning til konklusjonen av rapporten rettspsykiaterne Agnar Aspaas og Terje Tørrissen skal levere 10. april - seks dager før rettssaken mot Breivik starter. Mandag denne uken ble det klart av observasjonen, som de siste tre ukene har foregått i et 60 kvadratmeter stort rom i Ila fengsel, skulle avsluttes én uke før den egentlige fristen på fire uker. Samme dag sa Tørrissen til VG Nett at de vurderer at tre uker er tilstrekkelig, og at de nå skal bruke tid på å analysere det som er fremkommet. - Det skulle ikke forundre meg at de har konkludert. Jeg kan tenke meg at de på dette tidspunktet i alle fall har en idé eller en hypotese, sier rettspsykiater Pål Grøndahl til VG Nett.Han får støtte fra rettspsykiaterkollega Henning Værøy: - Det er en sterk indikasjon på at de har fått det de trenger for å besvare mandatet. Terje Tørrissen sier at han ikke har noen kommentarer til hvorvidt de har konkludert. - I dag har vi hatt et avsluttende møte med Dikemark, og fått muntlig informasjon om observasjonen. I løpet av noen dager vil vi få en skriftlig rapport, som vil være en viktig informasjonskilde. Så skal vi samle trådene og skrive konklusjonen, sier Tørrissen. VG Nett har ikke lyktes i å komme i kontakt med den andre sakkyndige, Agnar Aspaas.Ifølge Værøy er det vanlig at man bruker hele observasjonstiden, eventuelt at man utvider den. - Det er jo de vanskelige sakene som går til tvungen observasjon. Det er de sakene man trenger tid på, fordi de må undersøkes nøye. Avslutter man observasjonen før tiden, har man som oftest fått svar på tvilsspørsmålene, sier Værøy. Så langt i sin karriere har Grøndahl gjennomført cirka 100 rettspsykiatriske vurderinger, og har aldri vært med på at de sakkyndige har vært uenige i tilregnelighetsspørsmålet. - Men det er fullt mulig at man kommer til hver sin konklusjon. Da skriver de i rapport at sakkyndig A sier det, og sakkyndig B sier det. Hvis det viser seg at Aspaas og Tørrissen er uenige, vil vi få litt av et scenario, sier Grøndahl.Han legger til at sakkyndige kan være litt uenige, men at de stort sett kommer til enighet i de viktigste spørsmålene. - Dersom Aspaas og Tørrissen erklærer Breivik strafferettslig tilregnelig i sin rapport, hva vil da skje? - Det er spennende. Da blir observasjonen som gjøres i retten kjempeviktig, noen den vil bli uansett. Det er retten som til syvende og sist bestemmer. Tiltalte skal forklare seg i nesten en uke, og folk flest er ikke så dårlige til å vurdere om en person er gal eller ikke. Men det er klart at det er en del diagnostiske vurderinger som må til. Dersom også Aspaas og Tørrissen i enighet erklærer Brevik utilregnelig, mener Grøndahl at løpet er kjørt. - Da skal det veldig mye til for at retten snur på det. I så fall må Breivik oppføre seg veldig spesielt i retten, sier Grøndahl. Det eneste man da vil ha er seniorrådgiver ved Ila fengsel, Randi Rosenqvists rapport hvor hun konkluderer med at Breivik ikke er psykotisk.
I dag ble miljøobservasjonen av Anders Behring Breivik (33) avsluttet - én uke før fristen. Eksperter mener det kan bety at de sakkyndige har bestemt seg for hvorvidt han er tilregnelig eller ikke.